"Ҳаҭыр зқәу Аҧсуа телехәаҧшра аусзуҩцәа!
Гәыкала ишәыдысныҳәалоит Аҧсуа телехәаҧшра аҧҵоижьҭеи 42 шықәса аҵра. Ноиабр 6 1978 шықәса аҵак ду змоу мшуп ҳаамҭазтәи Аҧсны аҭоурых азы. Аҧсуа жәлар рзинқәа рырҭбааразы имҩаҧыргоз ақәгыларақәа ирлыҵшәаны убри аҽны раҧхьаӡа акәны аефир ахь ицәырҵит ҳмилаҭтә телехәаҧшра. Аҧсуаа рзы уи аҵакы аинформациа амассатә хархәагак аасҭа акыр еиҳан. Уи ҳажәлар ҿахәҳәаганы ирзыҟалеит, ҳбызшәеи ҳмилаҭтә культуреи рӡыргаразы цхыраагӡа духеит.
Лымкаала иазгәаҭатәуп Аҧсны жәлар рџьынџьтәылатә еибашьра аамҭаз Аҧсуа телехәаҧшра аусзуҩцәа ирбаз аџьабаа. Рмыругақәа зегьы аҕа импыҵаихалаз Аҟәа ишынхазгьы, аамҭа кьаҿк иалагӡаны ирылдыршеит аефир ахь аҭыҵра. Урҭ идырхиоз адырраҭарақәа гәышьҭыхган зыҧсадгьыл ахақәиҭразы иеибашьуаз ҳажәлар рзы. Ргәалашәара ҳацуп Аҧсны ахьчара зхы ақәызҵаз ателехәаҧшра аусзуҩцәа.
Ҳаамҭазы Аҧсны хкы рацәала аҿиара рымоуп аинформациа амассатә хархәагақәа. Иаатит ателеканал ҿыцқәа, инарҭбаан ахархәара амоуп аинтернет. Иагьа убас акәзаргьы, ҳажәлар рзы 42 шықәса раҧхьа еиҧш иахьагьы Аҧсуа телехәаҧшра лымкаала аҭыҧ ааннакылоит.
Аҵыхәтәантәи аамҭазы иубарҭоуп Аҧсуа телехәаҧшра аефир аҿы имҩаҧысуа аиҭакрақәа. Уи иаҳа иҭбаахеит, ицәырҵит адырраҭара ҿыҵқәа, ахархәара рымоуп ҳаамҭа иақәшәо арҿиаратә знеишьақәа.
Ишәыдысныҳәалоит Аҧсуа телехәаҧшра еиуеиҧшым ашықәсқәа рзы иазааҧсоз зегьы. Иахьа аус зуа аколлектив аилазаара зегь раҧхьаӡа иргылан ишәзеиҕьысшьоит еснагь ишәымазарц ахәаҧшцәа ргәыбылра, ақәҿиарақәа, аихьӡара дуқәа, шәыҩнаҭақәа рҿы аманшәалара.
Ҳаҭырла, Аслан Бжьаниа,
Аҧсны Аҳәынҭқарра Ахада".